b'\n_START_ARTICLE_\nVentos gimnazija\n_START_SECTION_\nIstorija\n_START_PARAGRAPH_\nVentos miesto teritorijoje carin\xc4\x97s priespaudos metais vaikus ra\xc5\xa1to mok\xc4\x97 du daraktoriai, Slabys, gyven\xc4\x99s Purvi\xc5\xb3 II kaime, o po jo mirties, Jaraminas, gyven\xc4\x99s \xc5\xbderk\xc5\xa1\xc4\x8di\xc5\xb3 kaime. Abu daraktoriai mok\xc4\x97jo rus\xc5\xb3 ir lietuvi\xc5\xb3 kalbas. Slabys daugiau mok\xc4\x97jo ra\xc5\xa1yti ir skaityti, bet specialaus i\xc5\xa1silavinimo netur\xc4\x97jo, buvo kaimo siuv\xc4\x97jas. Jis, eidamas i\xc5\xa1 kiemo \xc4\xaf kiem\xc4\x85, kartu mokydavo vaikus. Jaraminas dirbo savo \xc5\xabkyje, papra\xc5\xa1ytas para\xc5\xa1ydavo pa\xc5\xbeymas, lai\xc5\xa1kus. \xc5\xa0iose mokyklose mok\xc4\x97si valstie\xc4\x8di\xc5\xb3 vaikai nuo 7 iki 14 met\xc5\xb3. _NEWLINE_1907 m. Purvi\xc5\xb3 kaime Papil\xc4\x97s vals\xc4\x8diaus l\xc4\x97\xc5\xa1omis prad\xc4\x97jo veikti liaudies mokykla. Mokini\xc5\xb3 tada buvo apie 20. Pirmasis mokytojas - Jokubauskas. 1907-1939 m. mokini\xc5\xb3 skai\xc4\x8dius i\xc5\xa1augo iki 40. Dirbo du mokytojai: Adolfina Volkuvien\xc4\x97 (vyras dirbo Akmen\xc4\x97s stoties vir\xc5\xa1ininku) ir \xc5\xbdukauskait\xc4\x97. Mokykla i\xc5\xa1 privataus namo buvo perkelta \xc4\xaf gele\xc5\xbeinkelio sto\xc4\x8diai priklausant\xc4\xaf nam\xc4\x85 netoli stoties, kuris tebestovi ir dabar. 1949 m. mokykla reorganizuota \xc4\xaf septynmet\xc4\x99 mokykl\xc4\x85. Joje tuo metu mok\xc4\x97si 120 mokini\xc5\xb3, dirbo 14 mokytoj\xc5\xb3. 1954 m. mokykla reorganizuota \xc4\xaf priaugan\xc4\x8di\xc4\x85 Dabikin\xc4\x97s vidurin\xc4\x99 mokykl\xc4\x85, kuri i\xc5\xa1sid\xc4\x97s\xc4\x8diusi trijuose pastatuose. Jos direktoriumi paskirtas K. Rakauskas. Tais metais mokykloje dirbo 14 mokytoj\xc5\xb3, mok\xc4\x97si 240 mokini\xc5\xb3, vyriausieji buvo devintokai. 1957 m. mokykla i\xc5\xa1leido pirm\xc4\x85j\xc4\x85 abiturient\xc5\xb3 laid\xc4\x85. 1960 m. direktorei Vl. Lujytei \xc4\xafteikiami naujos, erdvios mokyklos raktai. 1966 m. Bausko ir Purvi\xc5\xb3 kaimai tapo Ventos gyvenviete, o Dabikin\xc4\x97s vidurin\xc4\x97 mokykla pavadinta Ventos vidurine mokykla. 1972 m. i\xc5\xa1augo trij\xc5\xb3 auk\xc5\xa1t\xc5\xb3 priestatas su sporto sale ir 14 papildom\xc5\xb3 kabinet\xc5\xb3._NEWLINE_Per pastar\xc4\x85j\xc4\xaf de\xc5\xa1imtmet\xc4\xaf mokykla keit\xc4\x97si ir kokybi\xc5\xa1kai, ir kiekybi\xc5\xa1kai. \xc5\xa0iuo metu veikia dvi kompiuteri\xc5\xb3 klas\xc4\x97s, renovuota mokyklos biblioteka, veikia kompiuteri\xc5\xb3 skaitykla, i\xc5\xa1pl\xc4\x97stos skaityklos patalpos, \xc4\xafvestas profilinis mokymas,'